b"\n_START_ARTICLE_\nVif Paaschburg\n_START_PARAGRAPH_\nVif Grete Fischer Paaschburg (29. oktober 1924 i Maribo - 6. juli 2001 p\xc3\xa5 Frederiksberg) var en dansk bordtennisspiller, der i begyndelsen af 1950'erne vandt to DM-guld og et -s\xc3\xb8lv i damesingle som repr\xc3\xa6sentant for Glostrup IC. Hun spillede endvidere otte landskampe for Danmark og var bl.a. med p\xc3\xa5 holdet, der vandt s\xc3\xb8lvmedaljer ved de Nordiske mesterskaber i bordtennis 1951, hvor hun ogs\xc3\xa5 vandt s\xc3\xb8lv i damedouble med Gerda M\xc3\xbcnster som makker og bronze i single._NEWLINE_Vif Paaschburg vandt sit f\xc3\xb8rste danmarksmesterskab i 1950 i Idr\xc3\xa6tshusets tr\xc3\xa6ningssal i K\xc3\xb8benhavn, da hun sikrede sig damesingletitlen ved at besejrede Gerda M\xc3\xbcnster fra Lyngby i finalen med 21-19, 22-20. Paaschburg havde p\xc3\xa5 det tidspunkt kun spillet bordtennis i tre \xc3\xa5r og deltog ved DM i sin f\xc3\xb8rste store turnering. Hun var derfor et helt ubeskrevet blad, da hun vandt mesterskabet, som endvidere var foreningen Glostrup IC's f\xc3\xb8rste danmarksmesterskab. Hun gentog triumfen \xc3\xa5ret efter, hvor mesterskabet blev spillet i badmintonhallen i Nyk\xc3\xb8bing Falster. Ved DM i 1952 afviklet p\xc3\xa5 Hotel Borgen i R\xc3\xb8nne var Paaschburg i damesinglefinalen for tredje \xc3\xa5r i tr\xc3\xa6k men m\xc3\xa5tte denne gang p\xc3\xa5 trods af sit kraftfulde spil se sig besejret af den mere teknisk anlagte Evy Schandorff fra Stefan, som dermed vandt sin tredje DM-titel i damesingle. Efter en nerv\xc3\xb8s start p\xc3\xa5 finalen, hvor Paaschburg kom bagud med 0-6, fik hun udlignet til 20-20, hvorefter Schandorff sikrede sig s\xc3\xa6ttet knebet med 22-20. I andet s\xc3\xa6t blev Schandorffs st\xc3\xb8rre overblik og sikkerhed i grundslagene afg\xc3\xb8rende for at hun vandt det sikkert med 21-15 og dermed kampen med 2-0 i s\xc3\xa6t. I 1953 blev DM spillet i Odense, hvor Vif Paaschburg vandt s\xc3\xb8lvmedalje i damedouble. Sammen med Gerda M\xc3\xbcnster tabte hun i finalen til esbjergenserne Frida Br\xc3\xb8bech og Gudrun Kahns med 18-21, 21-15, 5-21._NEWLINE_Ved de nordiske mesterskaber i 1951 i Helsinki tabte Vif Paaschburg i semifinalen af damesingleturneringen til svenskeren Inge Bergstr\xc3\xb6m Brehmer med 17-21, 14-21, 11-21. I damedoubler\xc3\xa6kken spillede hun sig sammen med makkeren Gerda M\xc3\xbcnster til s\xc3\xb8lvmedaljer, mens det danske damehold endte holdmesterskabet p\xc3\xa5 andenpladsen.\n_START_SECTION_\nAndre udvalgte hold\n_START_PARAGRAPH_\nDerudover deltog Vif Paaschburg p\xc3\xa5 et forst\xc3\xa6rket Lolland-Falster-hold ved Lolland-Falsters Bordtennis Unions jubil\xc3\xa6umsarrangement mod det tyske landshold den 10. marts 1953 i Nyk\xc3\xb8bing Falster, hvor g\xc3\xa6sterne vandt samtlige kampe._NEWLINE_Ved unionskampene i Esbjerg den 13. december 1953 var Paaschburg med p\xc3\xa5 det udvalgte hold fra Sj\xc3\xa6lland, og hun vandt alle sine tre kampe i 9-0 sejren over Fyn, mens det blev til \xc3\xa9n vundet og to tabte kampe i 3-6-nederlaget til Jylland.\n_START_SECTION_\nPrivatliv\n_START_PARAGRAPH_\nVif Paaschburg blev f\xc3\xb8dt i Maribo den 29. oktober 1924 som datter af Svend Erhard Paaschburg og hustru Fanny Hildeborg Fischer Rasmussen. Hun havde en storebror, Per (f\xc3\xb8dt 1921), og en lillebror, Ib (f\xc3\xb8dt 1929), og voksede op p\xc3\xa5 Midtlolland og Stevns, inden familien i begyndelsen af 1930'erne flyttede til Glostrup, hvor faderen fik arbejde ved politiet som kriminalbetjent._NEWLINE_I midten af 1940'erne blev hun ansat som direktionssekret\xc3\xa6r i Forst\xc3\xa6dernes Bank, hvor hun i 1947 begyndte at spille bordtennis. I 1949 meldte hun sig ind i Glostrup IC for at dyrke sporten p\xc3\xa5 konkurrenceplan, og allerede \xc3\xa5ret efter blev hun alts\xc3\xa5 danmarksmester for f\xc3\xb8rste gang. Hun stoppede bordtenniskarrieren i midten af 1950'erne, og i 1956 blev hun gift med Kristen Damgaard Kristensen, med hvem hun i 1957 fik sit eneste barn, s\xc3\xb8nnen Hans Damgaard Kristensen. Parret blev skilt i 1974, og Vif giftede sig i begyndelsen af 1980'erne med Henning Isachsen. Hun beholdt stillingen som sekret\xc3\xa6r for direktionen i Forst\xc3\xa6dernes Bank, indtil hun midt i 1980'erne gik p\xc3\xa5 pension."